*Klubbens største enkeltengagement*

De grønne spejdere i Billund havde trange kår omkring 1980 - pladsmæssigt set. Drengene holdt til i "Hytten", der var KFUMs tidligere husflidsskole. Pigerne havde lånt "KGs hus" af LEGO. Pladsen var begge steder utilstrækkelig og utidssvarende, og der manglede helt udenomsarealer. Man kunne desuden forudse, at begge huse inden længe måtte vige pladsen for by­midte-udviklingen i Billund. - Det var i korthed resultatet af en behovsundersøgelse, som Billund Y's Men's Club satte i gang i 1980.

Udvalget gik nu i gang med at afdække det detaljerede pladsbehov, ikke blot hos spejderne, men også hos andre grene af det folkekirkelige ungdomsarbejde: KFUM & KFUK, Søndagsskolen m.fl.,og på denne baggrund blev der udarbejdet et skitseprojekt for et hus, der kunne rumme det hele.

Det blev ikke nogen helt lille sag: Et hus på 650 kvm. + 220 kvm. udendørs, . overbygget gangareal..

Sagen udviklede sig til at blive det største enkeltprojekt, som Billund Y's Men's Club har engageret sig i, både økonomisk og praktisk. Det var nemlig en del af vores målsætning, at huset skulle være så velfunderet, at økonomien ikke blev nogen belastning forbrugerne/lederne i det daglige arbejde. Med andre ord: Huset skulle være gældfrit ved ibrugtagningen.

Klubbens første udvalg blev nu omdannet til en projektgruppe, der skulle styre hele sagen.: Planlægning, pengerejsning og byggestyring.

Vi fandt den helt rigtige grund, ejet af Billund kommune, som var meget positiv overfor projektet og stillede grunden vederlagsfrit til rådighed. En husstandsindsamling og ansøgninger til en række fonde gav et flot resultat, men slet ikke nok til at dække byggeomkostningerne, men så trådte Ole Kirks Fond til og tilbød at dække disse. - Sagen var klar. Vi kunne gå i gang med byggeriet, som var i hovedentreprise hos KG Byg, der var en uvurderlig hjælp hele vejen igennem.

Byggeriet startede i begyndelsen af 1983, og den 11.9.1983 kunne vi indvi huset og overdrage det til Den selvejende institution Kærhuset, der bliver ledet af en bestyrelse med 2 brugerrepræsentanter og 3 repræsentanter for Billund Y's Men's Club.

De indsamlede midler fra Billunds borgere og fra en række fonde og pengeinstitutter indgik i en fond, som dækker den del af driftsudgifterne, som ikke er dækket igennem offentlige tilskud. Vi har således nået vor målsætning: Et velfungerende hus med en sund økonomi.

Bent Knudsen